标题：李含章
人物简介
李含章(1744～?)女，字兰贞，晋宁县上蒜乡下石美村人，为清乾隆年间礼部侍郎、湖北巡抚李因培之长女，嫁浙江归安叶佩逊为继室，生子女各三人，皆能诗文，可谓一门风雅。
人物生平
李含章出身书香门第，生活在充满文学气息的家庭，从小随父宦游南北，得父言传身教，广闻博见，又与兄李翊(乾隆二十二年进士)并案读书，在经史文学方面打下了深厚的基础。 
出嫁后，又和丈夫历数省任所，行万里路，读万卷书，历几多事，故学识愈加渊博，加之精于思考，勤于写作，所作诗文，无论古体近体，五言七律，皆卓然成家。其平生著作，尽皆收入《蘩香草集》内，惜该书虽经方树梅等人省内外多方搜寻，终不可得。现在人们所能见到的她的诗作，仅为散见于童振藻《清代名媛诗录》、袁枚《随园诗话》、袁文典《滇南诗略》、恽珠《国朝闺秀正始集》等书中，计120余首。其诗各体皆备，佳作纷呈，其内容有咏物、景物即兴、咏史怀古、寄情四大类。其中的咏史怀古部分，所涉及的人物有传说中的尧、舜，有完成统一大业的秦始皇，有文武兼备的曹操，有力拔山兮气盖世的项羽，有女性方面的历史人物娥皇、女英、西施、昭君等人，对所写历史人物或赞叹，或讥讽，或褒扬，或鞭笞，皆能抒所感，陈己见，爱憎分明，发而为诗，形象生动，意境深远，令人玩味。袁枚在《随园诗话》中称赞李含章为“一代闺秀之冠”，品评其诗曰：“见解高超，可与三百篇(指《诗经》)并矣”。
成就及荣誉
李含章身为封建社会的女性，在文学上能有如此造诣，取得显著成绩，“在历代众多的云南省人士中，女强人并不多见，流传的作品更是寥若晨星，能自成一家的女诗人，唯李含章一人而已，她在滇云诗坛上真可谓凤毛麟角，独放异彩了。”她不仅长于诗文，还善书善画，乾隆二十九年立于盘龙山玉皇阁内的匾额为其二十岁时所书，欧体楷书字大盈天、笔力遒劲，受到书法家的好评。
李含章夫人慰两儿下第[1]
得失由来露电如，老人为尔重踯躅。
不辞羽缎三年铩，可有光分十乘车。
四海几人云得路，诸生多半壑潜鱼。
当年蓬矢桑弧意，岂为科名始读书。
秋夜露坐
火云秋未收，商气夕乃至。凉飙动木末，梧叶萧萧坠。广庭延伫久，月影半在地。银河淡无波，疏林皎初霁。轩南最幽旷，竹露酒寒翠。清阴下藤萝，馀香冷荷芰。披襟爱晚凉，枯坐竟忘睡。夜久钟漏沈，流萤在衣袂。
即景
斜月映疏帘，夜色起寒暝。行过曲廓西，衣上梨花影。
万固寺
山寺不知路，忽闻流水声。溪随岩石转，塔与白云平。古木上无际，幽禽时一鸣。松根堪小憩，试汲碧泉清。
读王孟诗偶赋
中允文章健笔扛，出关无计敢从降。新愁应继庾开府，老泪曾悲张曲江。阙下新词谁第一，河中名士古无双。平生别有伤心处，几按岐王乐府腔。彭泽高风许独攀，清姿落落绝人寰。月中杨柳词人去，雪后梅花野客闲。归梦应栖桐柏观，羁魂终绕鹿门山。若教明主非相弃，床下何因复放还。
秦始皇
金虎宫邻事可怜，漫疑鹑首赐钧天。终令六国还三户，空使诸生笑九泉。车载韫辌山有鬼，舟行缥缈海无仙。伤心万里长城在，依旧扶苏伏剑年。
望岱
岧峣屼峍峙神州，万壑风云在下头。海外天光明野马，寰中人影动蜉蝣。金银气涌楼台壮，琴筑声寒草木秋。欲拂穹碑问秦汉，苔封恐自有熊留。
拟古
崇桂茂山椒，幽兰媚涧阿。扬华吐芬馨，寂寞无人过。时至亦零落，荣悴皆天和。灼灼桃李花，当春扬婀那。容华非不好，攀折常苦多。荣名以为宝，勿复辞轗轲。
炎洲多珍禽，自呼孔与鸾。朝栖珊瑚枝，夕宿芙蓉田。文采颇自矜，矫矫振华翰。汉使重珍奇，罗网来重峦。饮以琼池水，翼以白玉栏。禁林任止宿，所食皆琅玕。饮啄岂不时，引吭常悲酸。遗雏在故山，欲往道里艰。君莫笑鹪鹩，一枝乃自安。
芳葩熙春阳，零叶凛秋辰。商飙歘以来，绿叶成枯薪。芬华既云逝，淡泊全其真。直干凌严霜，根荄肇先春。敷愉安足恃，葆璞完吾淳。孤生各有志，岂惟松柏贞。莫嗟风霜惨，中有大造仁。
我有照乘珠，生长薄海曲。孕月含清辉，光照鲛人屋。一朝逢越贾，采摘出幽壑。献入明光宫，藉以文梓椟。金缸同不夜，符采烂华幄。实至名必归，何必虑鱼目。
秋夜读韦诗
山城足秋阴，凉意入深屋。黄昏疏雨过，檐溜断复续。霁色开遥岑，帘际映寒绿。微云淡落月，馀光入修竹。深更人未寝，青镫照幽独。爱此五字诗，静对黄花读。
三女令昭于归都门
在家为客莫言勤，此去方知是主人。百岁毁誉关阿母，一时贤否定诸亲。金萱昼永储甘旨，玉笋官清课米薪。傥辍馀闲吟谢絮，锦囊应寄济川滨。
霍山道中
莽莽晴沙野草枯，朔风汾水记征途。山头麦垄千层出，溪畔松阴一径纡。高阁残阳飞鹁鸽，乱峰积雪走於菟。千秋唐魏遗风在，认取平阳古帝都。
平定州道中
高岭鸟飞绝，崎岖路一湾。悲风生远树，晓雾失前山。麦气荒原下，车声乱石间。千秋燕赵地，兀兀见重关。
论诗
好诗如佳人，嫣然媚幽独。铅华屏不御，葆此无瑕玉。巧笑流瑳那，蛾眉腾曼绿。一顾失倾城，何必炫奇服。又如闻好鸟，应节喧百族。引吭扬天和，喁于叶弦乐。春花仓庚歌，夜月杜鹃哭。微物讵有知，听者感衷曲。始知心之声，不在斗繁缛。笑啼根至性，风萧任枨触。勿使天籁乖，要令老妪觉。神充貌自腴，至味乃蕴蓄。自从齐梁来，藻缋眩凡目。土木饰金貂，珷玞荐文椟。旁观岂不好，所苦真意斫。兰苕集翡翠，无由起遐瞩。嗟余少耽吟，月露困雕琢。牢笼及光景，镂刻到草木。迩来喜平淡，绮语久阁束。悲欢不自禁，涉笔或累辐。色黜翦彩艳，声异叩缶俗。妇人职中馈，岂事勤著录。讵知风人志，性灵藉陶淑。发情止礼义，本自三百牍。至音谐宫商，六义有正鹄。吾言或非迂，试取反覆读。
武昌舟次
樊山秋月旧登楼，又泊兰桡访昔游。南去山趋平麓断，北来水入大江流。三更画角鱼龙夜，十里平沙雁鹜洲。却望衡湘劳远忆，使星明处是潭州。
湘江道中
打桨湘南路，疏帆挂雨轻。青山如旧识，华发是新生。苦竹深藏寺，春潮半入城。行人正愁绝，怕听鹧鸪声。
中秋见月感赋
北渚水初落，天涯秋已分。那知今夜月，各照一方云。关塞渺无极，商声不可闻。蓟门风雪早，况瘁剧思君。
黄陵庙怀古
君不见湘山高高湘水碧，泪痕染遍琅玕色。雪浪朝连青草浮，愁云暮向苍梧合。当年帝女下璇宫，沩汭曾闻礼秩隆。已傍松云开贰室，旋看日月丽重瞳。鼓琴衣袗天家乐，星轩双曜明珠幄。阿阁都縆素女弦，钧天尽按皇姱曲。一从刻玉下南天，翠辇金舆不复还。漫比胶舟沈汉水，还同遗剑恸桥山。桥山一去成千古，九疑天远留灵琐。玉轪难乘悬圃风，明珰空望涔阳浦。涔阳江浦总魂销，更驾飞龙逐晚潮。帝子扬灵江上瑟，夫君愁思洞庭箫。瑟希箫歇人何在，里俗传芭犹不改。贝阙珠宫事渺茫，兰桡桂枻空烟霭。千秋哀怨起骚人，怀古同伤远别情。薜荔秋风山鬼泣，鹧鸪暮雨客船听。朅来倚棹寻遗躅，古木萧萧阶藓绿。庙火青荧鹿角矶，寒潮呜咽巴陵郭。屈赋成时书未焚，书生臆论总纷纭。愿将北渚江头水，一洒高唐峡里云。
重至都门
廿年旅梦系京华，此日重看北地花。每历旧游疑隔世，暂休征旆当还家。安心莫问门如水，容膝何嫌室似蜗。剧喜青藜光彻夜，八驺人漫说官衙。
外以校书过勤肺疾盛作
无官赢得一身轻，转为编摩病骨撑。寡过年方逾大衍，雠经人欲老更生。报恩心重忘疲马，招隐身留未烬檠。珍重年年说长健，好期相伴劚黄精。
七子山省先大人墓
空馀马鬛五湖隅，不见巫阳降紫都。万里云山栖大鸟，廿年风雨泣诸雏。及门尽望西州树，此地曾还合浦珠。回首音容竟何处，白杨萧瑟惨啼乌。
初归吴兴感赋
楚水燕山忆旧时，廿年踪迹总相随。今朝独返苹洲棹，冷月寒镫照鬓丝。
每话归田倍怆神，转头谁认旧巢痕。可怜八里桥边水，难返三生石上魂。
乌上桥南卜一廛，辛勤留得大官钱。缘知清白能传后，负郭何须二顷田。
弁岭青连笠泽湄，登楼旷望不胜悲。报君一语君知否，绕郭湖山似昔时。
白雀寺
杏花风细春晴早，暂作春游趁春晓。晓寒尚觉薄侵人，宿露遥看浓湿草。垂杨夹岸拂黄帽，官菜千塍映红袄。长松瘦柏认齐梁，坏塔残碑失寅卯。入山但觉花更妍，到寺始惊春正好。幽寻宛转见飞叶，久坐更番换啼鸟。佛镫青冷照千古，阅历朝昏定多少。灵雀飞来竟何在，昙花现处空如扫。剩有珠幡拜儿女，祇听金铙鸣可岛。前生慧业不敢问，后事苍茫欲何祷。归来但诵佛名经，篆烟一缕心香袅。
岘山
更无百尺俯层巅，扶杖来寻曲曲泉。台榭大都唐以后，觞诗最盛宋中年。云昏乔木遮僧院，风约飞花堕钓船。日暮洼樽亭畔望，眼前谁是酒中仙。
示驷儿应省试
辛苦鸡窗问字年，此行好著祖生鞭。化鲲正厉培风翼，射隼看鸣破的弦。良玉试烧三日火，元珠怕落九层渊。传经家世扶阳重，厚望须教慰夜泉